Nog geen arrestasies ná advokaat se moord | Netwerk24
Nog geen arrestasies ná advokaat se moord
Deur Warda Meyer 04 Desember 2019 16:50
Die toneel waar adv. Vernon Jantjies doodgeskiet is.Foto: Verskaf
Die polisie in Kaapstad soek nog na die moordenaars wat Sondagaand 'n bekende advokaat en voormalige landdros in Mitchells Plain doodgeskiet het.
Adv. Vernon Jantjies (54) was by 'n vulstasie in Lentegeur waar daar wild op hom losgebrand is.
Jantjies is omstreeks 21:30 geskiet toe hy by die vulstasie se winkel uitstap. Hy is op die toneel dood.
Brig. Novela Potelwa, polisiewoordvoerder, het Woensdag gesê die motief vir die moord word steeds ondersoek.
"Niemand is nog in hegtenis geneem nie," het Potelwa gesê.
Intussen het prof. Tyrone Pretorius, vise-kanselier van die Universiteit van Wes-Kaapland (UWK), hulde gebring aan Jantjies as 'n sokkerlegende en noemenswaardige alumnus.
"Die universiteit treur oor die heengaan van 'n bekende alumnus wat vandeesweek vermoor is. Adv. Vernon Jantjies, liefdevol bekend as Vakes onder diegene wat hom geken het, was 'n gewaardeerde alumnus van die UWK se fakulteit regsgeleerdheid en word beskou as een van die legendes van UWK-sokker."
Adv. Vernon JantjiesFoto: Verskaf
Pretorius sê hy was destyds een van Jantjies se spanmaats toe hy nog 'n student was.
"Ons het saam gewerk aan 'n projek genaamd UWK-Sokker-legendes, waarvan Jantjies 'n medestigter was en wat volgende jaar van stapel gestuur sal word.
"Dit is 'n projek om alumni wat 'n bydrae tot sokker aan die universiteit gemaak het, te erken en te vereer."
Pretorius sê Jantjies was toegewyd en lojaal aan die UWK.
Jantjies is nie die eerste advokaat wat in die Kaap doodgeskiet is nie. In Oktober verlede jaar is die prominente Kaapstadse advokaat Pete Mihalik doodgeskiet toe hy sy kinders by die skool afgelaai het.
Noorudien Hassan is in 2016 ook verskeie kere geskiet waar hy buite sy huis in Lansdowne in sy motor gesit het.